Id-dehra tal-qoffa bil-frott Dan li wrieni Sidi l-Mulej: qoffa bil-frott tas-sajf. U qalli: "X'inti tara, Għamos?" U weġibt: "Qoffa bil-frott tas-sajf," u l-Mulej qalli: "Wasal it-tmiem għall-poplu tiegħi Iżrael. Ma naħfirlux iżjed. L-għana fit-tempju dakinhar jitbiddel fi twerżiq, oraklu tal-Mulej. Ħafna jkunu l-katavri mixħutin ma' kullimkien." Ir-regħba għall-flus Isimgħu dan, intom li tikkalpestaw l-imsejken, intom li ttemmu l-foqra tal-pajjiż, u tgħidu: "Meta se jgħaddi l-qamar ġdid, ħa nbigħu l-qamħ. Meta se jgħaddi s-Sibt ħa nferrgħu x-xgħir? Inċekknu l-efa, u nkabbru x-xekel , u nqarrqu b'miżien falz. Nixtru bil-flus il-foqra, u b'żewġt iqrieq l-imsejken, u nbigħu sal-karfa tal-qamħ." Il-Mulej ħalef bil-foħrija ta' Ġakobb: "Ma ninsa qatt xejn minn għemilhom!" Ma titregħidx l-art minħabba dan? U ma jibkix min jgħammar fiha? Ma jkollhiex titla' bħan-Nil, u tinżel bħax-xmara tal-Eġittu? Jiġri f'dak il-jum, oraklu ta' Sidi l-Mulej, li jiena nniżżel ix-xemx f'Nofsinhar, u ndallam l-art binhar. Għad inbiddel il-festi tagħkom f'jiem ta' vistu, u l-għana kollu tagħkom fi krib; illibbes il-ġenbejn bl-ixkejjer, u nqarweż l-irjus kollha. Dak il-Jum nagħmlu bħal jum ta' vistu għall-iben il-waħdieni, u jibqa' sal-aħħar bħal jum ta' mrar. Il-ġuħ tal-kelma ta' Alla "Ara, għad jiġi żmien, oraklu ta' Sidi l-Mulej, meta nibgħat il-ġuħ fl-art; mhux il-ġuħ tal-ħobż, lanqas l-għatx għall-ilma, iżda għas-smigħ tal-kelma tal-Mulej. Jibdew iduru minn baħar għal ieħor, u jiġġerrew mit-Tramuntana għal-Lvant, ifittxu l-kelma tal-Mulej, u ma jsibuhiex. Dakinhar jinfnew bil-għatx ix-xebbiet sbieħ u ż-żgħażagħ qalbiena. Dawk li jaħilfu bl-Għajb ta' Samarija, u jgħidu "Daqs kemm hu ħaj alla tiegħek, Dan' , u 'Daqs kemm hu ħaj il-maħbub tiegħek, Birsaba'. Jaqgħu u qatt iżjed ma jqumu."